
JAVASLATOK
A Halászati Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
1.	tudomásul veszi az Európai Halászati Ellenőrző Hivatal (a továbbiakban a „hivatal”) 2022. évi pénzügyi évre vonatkozó elszámolásáról szóló számvevőszéki jelentést, a hivatal 2022. évi éves tevékenységi jelentését és a hivatal igazgatótanácsának e jelentésre vonatkozó elemzését és értékelését;
2.	elégedettségét fejezi ki a Számvevőszék azon kijelentésével kapcsolatban, hogy a hivatal 2021. december 31-én véget ért évre vonatkozó beszámolója megfelel az Unió pénzügyi szabályzatának és a Bizottság számvitelért felelős tisztviselője által elfogadott számviteli szabályoknak; tudomásul veszi a Számvevőszéknek a közbeszerzéssel, az irányítási és kontrollrendszerekkel, valamint az átvitelek felhasználásával kapcsolatos észrevételeit;
3.	megjegyzi, hogy a 2022. évi pénzügyi évet a Covid19-világjárvány előző két pénzügyi évre gyakorolt hatásaiból való kilábalás jellemezte, ugyanakkor az EFCA költségvetése és forrásai tovább nőttek további feladatok és projektek céljára, amint azt a 2022-re vonatkozó egységes programozási dokumentum előirányozta; rámutat arra, hogy az ukrajnai háború hatással lehet egyes eszközöknek és kötelezettségeknek a mérlegben való megjelenítésére és értékelésére, valamint a következő beszámolási időszakok eredménykimutatásában megjelenített egyes bevételekre és kiadásokra;
4.	megjegyzi, hogy a hivatal 2022-ben 29,34 millió EUR összegű hozzájárulást kapott az Unió általános költségvetéséből, ami 2021-hez képest 40%-os növekedést jelent; rámutat, hogy a hivatal éves költségvetése és személyi állománya az egyik legalacsonyabb az uniós ügynökségek között, még a megnövekedett létszámterv mellett is;
5.	tudomásul veszi, hogy a 2022. évi pénzügyi évben a hivatal éves munkaprogramjának 95,4%-át tudta végrehajtani; megjegyzi, hogy a hivatal a terveknek megfelelően végre tudta hajtani műveleteit és a költségvetését, és a teljes költségvetés végrehajtása a kötelezettségvállalások tekintetében elérte a 99,4 %-ot, a kifizetések tekintetében pedig 57,8 %-ot, ami az előző évhez képest lényegesen alacsonyabb számadat; tudomásul veszi a hivatal magyarázatát, amely szerint ez a csökkenés főként a három nyílt tengeri halászati járőrhajó üzembe helyezéséből fakadó időeltolódásból ered;
6.	emlékeztet arra, hogy a hivatal alapvetően hozzájárult a közös halászati politika (KHP) végrehajtásához, különösen a halászati ellenőrzéshez és a jogellenes, be nem jelentett és szabályozatlan halászat elleni küzdelemhez, üdvözli a hivatal bérelt nyílt tengeri járőrhajójának megerősítését az uniós és nemzetközi vizeken folytatott halászati ellenőrzések és vizsgálatok elvégzése, valamint a nemzeti hatóságok támogatása érdekében; hangsúlyozza, hogy a hivatal részt vesz az illegális halászat elleni főbb nemzetközi koalíciókban, például a PESCAO műveletben;
7.	hangsúlyozza, hogy elsősorban a tagállamok felelősek a halászati tevékenységek ellenőrzéséért, míg a hivatal feladatai támogató jellegűek; hangsúlyozza, hogy a halászati ellenőrzésről szóló rendeletek újonnan elfogadott felülvizsgálata következtében a hivatal munkájára még nagyobb szükség lesz; hangsúlyozza, hogy a kötelezettségek növelése az ehhez szükséges források nélkül nem lenne koherens; hangsúlyozza ezért, hogy az elkövetkező években a hivatal pénzügyi és emberi erőforrásainak elegendőknek kell lenniük;
8.	megjegyzi, hogy 2022-ben a hivatal 47 592 ellenőrzésről tett jelentést (a tengeren és a szárazföldön), ami 5 167 feltételezett jogsértés feltárásához vezetett, ami a 2021-es adatokhoz képest az ellenőrzések 11%-os csökkenését, illetve a feltételezett jogsértések 28%-os növekedését jelenti; rámutat, hogy a megfigyelt csökkenés nem feltétlenül függ össze a tagállamok ellenőrzési erőfeszítéseinek csökkenésével; felkéri a hivatalt, hogy nyújtson részletesebb tájékoztatást e változások okairól; rámutat, hogy az ellenőrzések és egyéb nyomonkövetési tevékenységek nemcsak a halállományok megfelelő kezelésében játszanak kulcsszerepet, hanem az uniós halászok számára az egyenlő versenyfeltételek biztosításában is;

9.	kiemeli – a jogellenes, be nem jelentett és szabályozatlan halászat elleni küzdelemmel kapcsolatban –, hogy a hivatal fontos szerepet játszik az illegális halászat elleni küzdelmet szolgáló uniós ellenőrzési rendszerek fokozott és összehangolt alkalmazásának ösztönzésében;
10.	nyugtázza a hivatal folyamatos együttműködését az Európai Határ- és Partvédelmi Ügynökséggel (FRONTEX) és az Európai Tengerészeti Biztonsági Ügynökséggel (EMSA) a nemzeti hatóságok parti őrségi feladatainak támogatása érdekében, összhangban az (EU) 2019/473 rendelet 8. cikkével; úgy véli, hogy ez az együttműködés példa az uniós ügynökségek közötti szinergiára, amelyeknek más területek ügynökségeit is inspirálnia kellene; felhívja a hivatalt, hogy folytassa erőfeszítéseit e tekintetben, és helyénvalónak tartja a hivatal és az Európai Környezetvédelmi Ügynökség közötti együttműködés fokozását is;
11.	kiemeli a hivatal szerepét a kapacitásépítés és képzés harmadik országok számára történő biztosításában, valamint a hivatal kulcsfontosságú szerepét az egyenlő versenyfeltételek biztosításában valamennyi part menti állammal;
12.	megjegyzi, hogy 2022. december 31-én a létszámtervet teljes mértékben végrehajtották: az uniós költségvetés alapján engedélyezett 77 ideiglenes alkalmazotti álláshelyből 74-et betöltöttek; tudomásul veszi, hogy a személyzeti kiadások 2021-hez képest 2,1 millió EUR-val nőttek;
13.	tudomásul veszi a hivatalnak a személyzettel szembeni egyenlő bánásmód előmozdítására irányuló politikáját és a nemek közötti egyensúlyra irányuló célkitűzését, mind a létszám, mind a besorolási fokozat és a felelősség szintje tekintetében; sajnálatát fejezi ki amiatt, hogy a nők az AD 8 vagy annál magasabb besorolási fokozatú alkalmazottaknak csak 38%-át teszik ki, és hogy 2021-hez képest nincs változás; megjegyzi, hogy többet kell tenni annak érdekében, hogy vezetői szinten megvalósuljon a paritás; ismételten felhívja a hivatalt, hogy fokozza erőfeszítéseit a nemek közötti egyenlőség politikája terén annak érdekében, hogy vezetői szinten is előrelépést érjen el a paritás felé;
14.	hangsúlyozza továbbá a személyzet kiegyensúlyozott földrajzi képviseletének fontosságát a Bizottság egyik alapvető céljának elérése, azaz a polgárokhoz való közelség és a tagállamok sokféleségének tükrözése tekintetében;
15.	felhívja a hivatalt, hogy a teljes átláthatóság és a hivatal tevékenységébe vetett bizalom biztosítása érdekében továbbra is rendszeresen frissítse és tegye nyilvánosan hozzáférhetővé az uniós szakpolitikák kialakításában és végrehajtásában részt vevő szervezetekkel vagy önfoglalkoztató személyekkel folytatott releváns ügyvezető igazgatói és személyzeti találkozókra vonatkozó információkat;
16.	javasolja, hogy a Parlament adja meg a mentesítést a hivatal ügyvezető igazgatója számára a hivatal 2022. évi pénzügyi évre szóló költségvetésének végrehajtására vonatkozóan.

